
Exoszómák hordozta információk génexpressziós mintázatra gyakorolt hatásai

Az elmúlt években intenzíven kutatott területté vált a szinte minden sejt által szekretált membránpartikulumok, az exoszómák vizsgálata. A kutatások során nyert ismeretek rávilágítottak ezen vezikulumok jelentőségére mind fiziológiás, mind patológiás folyamatokban.
Feltételezik, hogy az exoszómák kiemelkedően fontos szerepet töltenek be a sejt-sejt kommunikációban az általuk hordozott miRNS-ek, mRNS­ek és fehérjék révén, amelyek jelentősen megváltoztathatják a sejtek működését. Szerepük igen sokféle lehet. Közreműködnek például az immunfolyamatok regulálásában, az egyedfejlődés szabályozásában, stb.. Bár több patológiás folyamatban is részt vesznek, az egyik legjelentősebb ezek közül a daganatos megbetegedésekben betöltött szerepük, ugyanis segíthetik a tumor mikrokörnyezetének kialakítását és részt vehetnek az áttétképzésben is. Bár ezen folyamatok pontos működési mechanizmusai még nem tisztázottak, az eddigi ismeretek alapján feltételezik, hogy mind a fehérje, mind az mRNS, mind a miRNS rakománynak meghatározó szerepe van a fenti folyamatokban.
Ezen irodalmi adatokból kiindulva illetve saját korábbi kísérleti eredményeinkre alapozva megkezdtük az exoszómák által hordozott miRNS-ek meghatározását és azok lehetséges szerepét az génexpressziós szabályozásban, illetve az antiapoptotikus folyamatokban.



